Likestillings- og diskrimineringsloven

Lov om likestilling og forbud mot diskriminering (korttittel likestillings- og diskrimineringsloven) er en norsk lov som ble vedtatt i 2017 og som trådte i kraft den 1. januar 2018. Loven har som formål er å fremme likestilling og hindre diskriminering i det norske samfunnet. 

Loven samlet forbudet mot diskriminering på ulike områder i en felles lov, og erstattet fire lover:
 Lov om likestilling mellom kjønnene
 Lov om forbud mot diskriminering på grunn av seksuell orientering, kjønnsidentitet og kjønnsuttrykk
 Lov om forbud mot diskriminering på grunn av etnisitet, religion og livssyn
 Lov om forbud mot diskriminering på grunn av nedsatt funksjonsevne

Likestillings- og diskrimineringsloven har forbud mot diskriminering eller trakassering på grunn av kjønn, graviditet, permisjon ved fødsel eller adopsjon, omsorgsoppgaver, etnisitet, religion, livssyn, funksjonsnedsettelse, seksuell orientering, kjønnsidentitet, kjønnsuttrykk, alder eller kombinasjoner av disse grunnlagene. Loven gir arbeidsgivere og myndigheter plikt til å arbeide for likestilling og mot diskriminering. Loven har forbud mot seksuell trakassering samt bestemmelser om positiv særbehandling samt rett til individuell tilrettelegging og plikt til universell utforming.

Se også 
 Likestilling
 Forskjellsbehandling

Litteratur  
 Ballanrud, Søbstad Lovkommentar Likestillings- og diskrimineringsloven Universitetsforlaget 2021 ISBN 9788215032405

Norske lover
Likestilling
Lover av 2017